WTA, forul care administrează tenisul feminin, a anunțat că ia în calcul o revizuire a regulamentului ca urmare a situației prin care a trecut Simona Halep, care și-a plecat clasarea mondială în perioada în care a fost suspendată.
Simona Halep, care se pregătește să revină pe teren, n-a mai jucat un meci oficial din 29 august 2022, când a fost eliminată de la US Open.
Fostul lider WTA a ieșit complet din clasamentul mondial în perioada în care a fost suspendată.
TAS a decis să îi reducă la nouă luni suspendarea de patru ani pe care i-o dictase tribunalul Sport Resolutions, ceea ce înseamnă că, calculând retroactiv, ar fi avut voie să joace din data de 7 iulie 2023. În acea săptămână, Simona Halep ocupa locul 54 în clasamentul WTA.
Regulamentul WTA nu are nicio prevedere referitoare la o astfel de situație.
Întrebată de GSP dacă are de gând să adauge un paragraf sau o regulă nouă care să acopere cazuri precum cel al Simonei Halep, World Tennis Association a anunțat că a inițiat "un proces de revizuire a acestei reguli".
"Am demarat un proces de revizuire a acestei reguli deoarece credem că este potrivit să luăm în considerare acest lucru. Termenul precis pentru o potențială schimbare a regulii și implementarea ei ulterioară va depinde de feedback-ul pe care îl vom primi din partea membrilor noștri", spun cei de la WTA.